272/2018

Útdráttur

Staðfestur var úrskurður héraðsdóms um að X skyldi sæta gæsluvarðhaldi á grundvelli 2. mgr. 95. gr. laga nr. 88/2008 um meðferð sakamála þar til dómur gengur í Landsrétti í máli ákæruvaldsins á hendur honum, en gæsluvarðhaldinu markaður skemmri tími. Kröfu X um frávísun málsins, sem byggð var á því að gæsluvarðhaldstími hafi verið runninn út er krafa um framlengingu gæsluvarðhalds var kynnt honum, var hafnað.

Úrskurður Landsréttar

Landsréttardómararnir A-kvk-nf E-kvk-nf, I-kvk-nf E-kvk-nf og Þ-kk-nf I-kk-nf N-kk-nf kveða upp úrskurð í máli þessu.

Málsmeðferð og dómkröfur aðila

1 Varnaraðili skaut málinu til Landsréttar með kæru 12. mars 2018, sem barst réttinum ásamt kærumálsgögnum 14. sama mánaðar. Kærður er úrskurður Héraðsdóms Reykjavíkur 12. mars 2018, í málinu nr. R[…]/2018, þar sem varnaraðila var gert að sæta áfram gæsluvarðhaldi á meðan mál hans er til meðferðar fyrir dómstólum á áfrýjunarstigi, allt þar til dómur fellur í æðra dómi, en þó eigi lengur en til mánudagsins 1. október 2018 klukkan 16. Kæruheimild er í blið 2. mgr. 192. gr. laga nr. 88/2008 um meðferð sakamála.

2 Varnaraðili krefst þess aðallega að kröfu sóknaraðila verði vísað frá dómi, en til vara að henni verði hafnað. Að því frágengnu er þess krafist að gæsluvarðhaldi verði markaður skemmri tími en gert var með hinum kærða úrskurði.

3 Sóknaraðili krefst staðfestingar hins kærða úrskurðar.

Niðurstaða

4 Með dómi héraðsdóms Reykjavíkur […]. desember 2017 var varnaraðili dæmdur til sex ára fangelsisvistar fyrir stórfellda líkamsárás sem leiddi til bana. Hann er nú vistaður í fangelsinu að Hólmsheiði, en hefur áfrýjað dóminum til Landsréttar. Varnaraðili hefur sætt gæsluvarðhaldi frá 8. júní 2017 og var síðast gert að sæta gæsluvarðhaldi með úrskurði héraðsdóms Reykjavíkur sem kveðinn var upp sama dag og fyrrgreindur dómur. Var gæsluvarðhaldi markaður tími til 12. mars 2018 klukkan 16 og undi varnaraðili þeim úrskurði.

5 Samkvæmt þingbók héraðsdóms Reykjavíkur 12. mars 2018 kom sóknaraðili fyrir dóminn klukkan 15.45 og lagði fram kröfu um að varnaraðila yrði gert að sæta áfram gæsluvarðhaldi. Á sama tíma kom í dóminn verjandi varnaraðila. Bókaði héraðsdómari í þingbók að dóminum hefðu borist upplýsingar frá fangelsinu á Hólmsheiði um að varnaraðili hafi neitað að koma fyrir dóminn og sýnt mótþróa er færa átti hann þangað. Var óskað eftir stuttum fresti svo unnt væri að færa varnaraðila fyrir dóm. Féllst héraðsdómari á þá kröfu.

6 Samkvæmt úrskurði héraðsdóms Reykjavíkur 18. desember 2017 lauk gæsluvarðhaldsvist varnaraðila 12. mars 2018 klukkan 16. Af gögnum málsins verður ráðið að hann var handtekinn innan við fimm mínútum síðar til þess að tryggja návist hans. Varnaraðili var í kjölfarið færður fyrir héraðsdóm og krafa um áframhaldandi gæsluvarðhald kynnt honum klukkan 17.01.

7 Eins og rakið hefur verið var krafa um áframhaldandi gæsluvarðhald lögð fram í héraðsdómi að viðstöddum verjanda varnaraðila áður en sá tími, sem gæsluvarðhaldi var markaður, rann sitt skeið á enda. Samkvæmt 2. mgr. 106. gr. laga nr. 88/2008 er lagt í hendur lögreglu og ákæranda að meta þörf á því hvort sakborningur komi fyrir dóm þegar krafist er framlengingar á gæsluvarðhaldi og er nægilegt að verjandi mæti fyrir hans hönd við það tilefni. Þótt sakborningur eigi ávallt rétt til þess að koma fyrir dóm þegar krafist er framlengingar á gæsluvarðhaldi, standa lög ekki til þess að vísa beri frá slíkri kröfu, þegar ekki reynist unnt að kynna hana fyrir sakborningi áður en fyrra gæsluvarðhaldi lýkur vegna ástæðna sem raktar verða til sakbornings sjálfs. Verður frávísunarkröfu varnaraðila því hafnað.

8 Með vísan til forsendna hins kærða úrskurðar verður hann staðfestur, þó þannig að gæsluvarðhaldi verður markaður skemmri tími eins og nánar greinir í úrskurðarorði.

Úrskurðarorð:

Varnaraðili, X, sæti gæsluvarðhaldi þar til dómur gengur í Landsrétti í máli ákæruvaldsins á hendur honum, þó ekki lengur en til föstudagsins 15. júní 2018 klukkan 16.